Ritratt: Facebook .td_uid_2_610c1164ac53e_rand.td-a-rec-img{text-align:left}.td_uid_2_610c1164ac53e_rand.td-a-rec-img img{margin:0 auto 0 0} Omelija ta' Fr Juan Rios fil-funeral ta' Fr Nicholas Cachia fis-Seminarju Reġjonali ta' San Vinċenz de Paul f'Boynton Beach, Florida. Tradotta għall-Malti minn Fr Martin Micallef. It-3 ta' Awwissu 2021. Kollox inbidel malajr ħafna. Wara d-9 ta' Ġunju, id-destinazzjoni tiegħu nbidlet. Forsi ma kinitx se tibqa' aktar Malta. Imma t-trattament li seta' joffri lil Fr Nicholas suċċess ta' 80% kien l-għażla loġika, dik li jibqa' f'Palm Beach. Kien semma diversi drabi tul il-vjaġġ tiegħu, vjaġġ ta' tliet snin jiġġieled mal-kanċer, li xaqleb mal-persentaġġ il-baxx tat-trattament. Kienu jgħidulu, "dan it-trattament se jkun 70% suċċess" u hu xaqleb mat-30%, 75% u hu xaqleb lejn 25%. Issa 80, u hu xaqleb lejn 20%. Imma għax il-ħajja tiegħu kollha kienet tgħanniqa ma' Ġesù bħala t-triq, il-verità u l-ħajja, fil-fatt xaqleb fuq in-naħa tal-eternità, dik in-naħa ta' Alla. Alla riedu għalih u Alla ssodisfa kull għatx u xewqa tiegħu. Salm 16 sar realtà. Is-silta fuq is-santa tal-ordinazzjoni tiegħu, kienet is-silta li għadna kif smajna. "Mulej, inti s-sehem tal-wirt u r-risq tiegħi". Dan huwa l-kliem li Fr Nicholas għażel għal fuq is-santa tal-ordinazzjoni tiegħu 33 sena ilu. Ta' min jinnota li Fr Nicholas daħal għall-ħajja eterna nhar l-Erbgħa 28 ta' Lulju u kien l-Erbgħa 28 meta San Ġwanni Pawlu II ta riflessjoni waqt l-Undjenza Ġenerali fuq dan l-istess salm. San Ġwanni Pawlu II qal, "Dan hu kantiku mdawwal bi sfond ta' dimensjoni mistika. "Inti Alla tiegħi, il-ferħ tiegħi jistrieħ biss fik." San Ġwanni Pawlu II jgħid li dan is-salm jitkellem fuq wirt, fuq risq. Dan is-salm kien jintuża biex jiddeskrivi r-rigal tal-Art Imwiegħda għall-poplu ta' Iżrael. "Imma aħna nafu," jgħid il-Papa, "li l-Leviti kienu l-unika nies li ma ngħatawx parti mill-art għax Alla nnifsu kien il-wirt tagħhom. "O Alla int is-sehem tiegħi… il-kejl tani art li tgħaxxaq, messni sehem tassew għal qalbi." Dan jagħtina l-impressjoni li hu qassis li qed jipproklama l-ferħ talli qed jiddedika ħajtu biex iservi 'l Alla mingħajr riservi. Għalhekk tistgħu taraw intom li kontu tafu lil Fr Nicholas, għala dan is-salm hu daqstant relevanti għax kien it-ton ta' 33 sena minn ħajtu . Santu Wistin jagħmel kumment fuq dan is-salm. Is-salm ma jgħidx, "O Alla agħtini wirt". (Fil-każ ta' Fr Nicholas mhux qed jitlob lil Alla, agħtini lil Malta, Omaha jew Florida.) Kulma tista' tagħtini li mhux minnek huwa ħażin. (Fr Nicholas kien ċert minn dan). "Nixtieq li inti tkun il-wirt tiegħu." Huwa int li nħobb, nittama Alla minn Alla, li nkun mimli b'Alla minn Alla huwa biżżejjed. Barra minnu xejn ma jista' jissodisfani. Fr Nicholas għex is-saċerdozju tiegħu b'entużjażmu kbir. Nafu li kien joħlom kbir. Iħobb bil-kbir. Joħlom kbir. Kien iħobb lil Alla. Kien iħobb lill-familja. Kien iħobb lill-għażiża Malta, il-foqra. Kien iħobb il-poplu tiegħu, il-missjoni tiegħu, kien iħobb is-saċerdoti u s-seminaristi li għalihom offra t-tbatija tiegħu. Niftakar wieħed minn dawk il-mumenti meta kien qed isofri ħafna u kien qed jgħid minn taħt l-ilsien, "Ġesù, għas-saċerdoti u s-seminaristi." Kien iħares 'il quddiem għall-aħjar mod kif jista' jservi lil Alla. Din hi ħaġa li ħafna minnkom jafu anke jekk is-seminarju xtaquh jibqa'. Konna kuntenti għalih hekk kif kien qed iħares 'il quddiem biex jibda l-missjoni ġdida tiegħu. Għaliex għandi l-unur li nipprietka f'din il-quddiesa? Hemm tant qassisin tajbin. Ħafna minnkom ilkom tafuh għal ħafna snin iktar minni. Imma lkoll nafu li l-barka li tkun taħt is-salib hija unika għax it-tbatija għandha mod ta' ħbiberiji qawwija. U dan imur lil hinn miż-żmien. Ħuti, Alla jixtieqna nkunu intimi miegħu mill-passjoni. Jekk irridu nikbru aktar fil-ħajja spiritwali tagħna, nistgħu nieħdu r-rakkonti tal-Passjoni. Dan isaħħaħ il-ħbiberija tal-Mulej magħna. Lura fl-1997, kont qed infittex xi ismijiet ta' kotba dwar is-saċerdozju. Kienet propju s-sena meta Fr Nicholas Cachia ppubblika t-teżi tiegħu tad-dottorat. Kienet is-sena 1997 u kienet ippubblikata mill-Università Pontifiċja Gregorjana. Pubblikazzjoni bħal din kienet il-privileġġ tal-ftit… Dan kien xogħol kapulavur. (Jiena r-Ragħaj it-Tajjeb u r-Ragħaj it-Tajjeb jagħti ħajtu għan-nagħaġ tiegħu. Ġw 10,11). L-immaġini tar-Ragħaj it-Tajjeb bħala mudell ta' kwalità spiritwali għas-saċerdozju ministerjali. Fr Nicholas offra t-tbatija tiegħu għall-qdusija tas-saċerdoti u s-seminaristi. It-tbatija tiegħu issa saret il-kapulavur tiegħu mhux din it-teżi. It-teżi tiegħu saret ħajtu. Meta Fr Nicholas ġie fin-naħa t'isfel ta' Florida sitt snin ilu, bdejt billi ndawru ftit. Nurih fejn kienu l-ħwienet, minn fejn jista' jixtri l-affarijiet personali tiegħu. Kellu bżonn ftit direzzjoni bħal kull resident ġdid. Sfortunatament, is-sens ta' direzzjoni ma kinetx waħda mid-doni tiegħu anke jekk kien fil-parking ta' diversi ċentri kummerċjali f'Boynton Beach. Kultant kienet sfida għalija, għax hu kien iħobb isuq, u ma kienx iħallini nipprova. Allura kont ngħidlu dur fuq il-lemin ta' din il-kantuniera u hu jmur fuq ix-xellug. Ġej minn Malta fejn isuqu fuq ix-xellug, fhimtha din, u kont nippuntatlu b'subgħajja fejn hu l-lemin u fejn hu x-xellug. Nista' ngħid li l-fidi tiegħi kibret ħafna u sirt nitlob aktar minħabba s-sewqan tiegħu. Wara ftit żmien li wasal hawn kien diġà attiv f'opra ta' karità. Kellu personalità enerġetika u attiva għax hu ma kien jieqaf qatt jaħdem jew jagħmel xi ħaġa, jew jirrelata man-nies. Kien ilu hawn sitt ġimgħat u kellna weekend twil tal-mid-term break. U kien qed jgħid lil xi wħud minna li konna fil-kċina li ma kellux pjani għall-weekend. U allura għidtlu, "Fr Nicholas, jien sejjer ma' resident Fr Cadrecha tixtieq tiġi magħna Orlando?" Qalli iva mill-ewwel. U ċempilna biex nibbukkjaw. Kien edukat u dejjem "Grazzi ħafna. Grazzi ta' din, grazzi ta' dik". U jien irrealizzajt li kien qiegħed fuq it-telefown jesprimi l-apprezzament. "Grazzi ħafna tal-għajnuna u l-assistenza tiegħek". U jien għedtlu, "Nicholas int taf li qed titkellem ma' magna? M'intix tinduna li qed titkellem ma' answering machine?" U ħares ħarsa lejja, ħarsa li ma ninsieha qatt. Ngħid li żewġ qassisin mill-Mediterran, f'dak il-vjaġġ saru ħbieb kbar. Ġie l-ewwel Milied tiegħu u talabni. "Tista' jekk jogħġbok tgħinni nixtri r-rigali għall-familja?" U dan kien test ieħor tal-ħbiberija għax jien ma nħobbx immur l-istores. Sur John Cachia, Lilian, Maryrose u n-neputijiet li bħalissa qed jarawna. Naf li tgħajtulu Kolinu. Kolinu jħobbkom ħafna . U jien kont nesprimi diversi drabi l-imħabba tagħkom f'widnejh. Naf li ommu Marija kienet preżenti miegħu tul il-vjaġġ. Kien isejħilha. Tliet snin wara qalli, "Ktibtek bħala l-kuntatt għal meta tinqalali emerġenza. Kollox sew għalik?" "Mela le u nkunu flimkien fuq din." Ħuti, Ġesù qed jistaqsi lil kull wieħed u waħda minna l-istess mistoqsija. Ġesù qed jistaqsina l-istess mistoqsija, "Nista' npoġġi lilek bħala l-kuntatt tal-emerġenza tiegħi? Meta jien bil-għatx, bil-ġuħ, bżonn il-ħniena, ferut, imweġġa', nista' norbot fuqek?" Is-seminarju huwa l-post li jipprepara lill-ewwel nies li jwieġbu għall-għajnuna għal Ġesù. Ir-risposta tiegħi fuq din kienet tkun bħal ta' ħafna minnkom u allura ma kontx waħdi, imma hekk għamilt. Ngħid li naqblu fuq din. Ġesù jistenna l-ħbiberija tagħna u nagħtuh l-istess tweġiba. "Iva, Ġesù se nkunu miegħek għax inti qed tbati ma' dawk li qed ibatu". Dan hu li jagħmel is-saċerdozju tant sabiħ. L-Isqof Felipe Estévez ċempilli biex iwassalli l-kondoljanzi u l-apprezzament tiegħu u qalli, "inti mxejt miegħu u għentu b'devozzjoni kbira mhux għax kont obbligat." Iva veru, u Fr Nicholas qatt ma ddubita dan. Meta nservu l-poplu ta' Alla, in-nies jindunaw jekk hux qed nagħmluha għax obbligati jew mill-ħbiberija tagħna. Jindunaw meta naraw l-affarijiet bil-għajnejn ta' Alla. Ħuti, Ġesù ħallas b'demmu għall-ħbiberija tagħna. Ġesù fuq is-salib ma kienx qed iwettaq dover imma kien qed ikun hu nnifsu. Kien qed ikun ħabib maħbub. Kien l-imħabba nnifisha. Ġesù għamel dak biex ikun il-wirt tagħna, l-imħabba tagħna. Fr Nicholas kien jafu dan u wieġeb bis-sħiħ għal din il-ħbiberija. Fl-aħħar post tiegħu fuq Facebook kiteb, "33 sena ta' saċerdozju – it-8 ta' Lulju 2021! X'sena speċjali! Grazzi Mulej għall-grazzji kollha li tajtni u talli tajtni l-grazzja li nkun magħqud b'mod speċjali mas-salib ta' Ibnek . Għini biex ngħid iva bil-ferħ il-jiem kollha ta' ħajti." Dan il-kliem ħa sinifikat aktar profond wara li fid-9 ta' Ġunju rċevejna l-aħbar tant kerha. Ħuti, aħna mnikkta għax nappartjenu għall-qabar vojt. Aħna nibqgħu fid-dlam imdawwal bil-fidi u t-tama li jsostnuna. Kien hemm drabi meta konna l-isptar, meta t-tobba, speċjalisti u infermiera kienu ġejjin u sejrin. meta kien iħossu dgħajjef kien jgħidilhom, "tkellmu miegħu għax hu dejjem kien miegħi l-ħin kollu, Jista' jgħidilkom kollox." Ħuti, aħna qrib daqshekk ma' Ġesù li nistgħu ngħidu lin-nies kollox fuq Ġesù, fuq x'qed iħoss Ġesù, is-sintomi, ix-xewqat, il-liġi tal-ħniena, il-maħfra? Kultant nintilfu fl-ideat, programmi u proġetti tagħna. Għandna bżonn ngħaddu aktar ħin ma' Ġesù sabiex inkunu nistgħu verament nitkellmu f'ismu. Meta kien se jiġi trasferit f'kamra regulari, meta wasalna l-isptar u n-ners qaltilna li l-isptar ma kienu qed iħallu lil ħadd joqgħod mal-pazjenti bil-lejl, immedjatament ħarisna lejn xulxin. Kont fiduċjuż, għamilt telefonata u meta qtajt dar lejja u qalli, "grazzi" u bqajt hemm. Waħda mill-akbar beżgħat tiegħu minn Ottubru u l-aktar dan l-aħħar kienet li jsib ruħu waħdu l-isptar u ma jkunx jista' jqaddes. Alla pprovdielu b'intervent ta' xi ħadd li sal-aħħar li stajna bqajna nikkonċelebraw flimkien l-Ewkaristija. Qalbna, tant hi magħquda ma' Ġesù li nafu x'jixtieq u liberi li nagħmlu dak li jrid hu? Ġesù tant hu qrib tagħna li jrid li jkollna l-istess xewqat tiegħu. Ħarsa waħda tkun biżżejjed biex nindunaw x'jixtieq għax inkunu ddeċidejna l-istess. Li nkunu fil-preżenza tiegħu f'adorazzjoni u nisimgħu l-kelma tiegħu, il-Kotba Mqaddsa jgħinuna nsiru nafu lil Ġesù aktar fil-profond. Imma f'Ottubru fi triqtu mill-operazzjoni, wara sitt ijiem l-isptar, kien madwar l-4pm, konna madwar erba' minuti 'l bogħod mis-seminarju u qalli, "Taħseb li nilħqu l-quddiesa tal-5pm fil-komunità? Jien għedtlu, "Xiex? Skużani imma sejrin fil-kamra tiegħek biex nissettiljawk. Imma li nistgħu nagħmlu hu li nsellmu lill-komunità qabel il-quddiesa u wara mmorru fil-kamra." Meta waslna fil-kamra, wara li sellimna lill-oħrajn, il-ferita tiegħu kellha bżonn ftit attenzjoni. Fuq talba tiegħu kont imħarreġ kif indewwilu l-feriti. Għeżież ħuti seminaristi, saċerdoti, it-taħriġ tagħna huwa li nfejqu l-feriti. In-nies huma għatxana biex isibu t-tifsira tal-ħajja, għal Ġesù. Id-dinja hija feruta bid-dnub. In-nies għandhom bżonn ikunu mfejqa bl-imħabba. Il-qassis, hu dak li jfejjaq il-ferità tagħhom b'mod ġentili billi jdawwarhom bil-faxex tal-ħniena, preżenza, konsolazzjoni, tama. Kemm hu sabiħ li tkun qassis! Il-ħbiberija msaħħa permezz tat-tbatija hija l-eqreb li nistgħu nkunu tkun taħt is-salib. San Ġwann taħt is-salib hu l-aqwa eżempju tal-ħbiberija. Aħna nafu li Fr Nicholas ma riedx jgħix għalih innifsu imma għal Alla u s-servizz. Ħuti, kemm hu sabiħ li jħollna moħħ brillanti bħal ta' Fr Nicholas u jkollna mħabba kbira għall-erwieħ li jsibu lilhom infushom bla ħila. Il-misteru tas-salib hu quddiem għajnejna. Fr Nicholas ikompli jgħallimna. Jgħallimna li t-triq tas-salib hija t-triq riservata għall-ġganti. Santa Tereża ta' Avila qalet li meta Ġesù jara li aħna qed nieħdu l-ħbiberija bis-serjetà hu jibda jaqsam l-aktar mumenti intimi tiegħu – il-passjoni. U hekk għamel ma' Fr Nicholas għax Fr Nicholas ħa din il-ħbiberija b'serjetà kbira. Fr Nicholas kellu mod stramb ta' kif jevanġelizza f'kull mument tal-ġurnata. F'Ottubru li għadda, wara sitt ijiem l-isptar, kienet xi s-siegħa ta' filgħodu u kellhom bżonn ifittxu ners ta' billejl għax in-ners li kien hemm ma setgħetx twaħħallu IV. In-ners kienet preokkupata u dan kien mument sabiħ għal Fr Nicholas. Kienet is-siegħa ta' filgħodu imma hu kien qisu qed jieħu t-te fl-4pm. Beda jkellimha fuq Alla, il-ħajja personali tiegħu u wegħida kuruna tar-Rużarju. Jien hemm mejjet biex norqod u hu hemm jevanġelizza fis-1am. Il-ġimgħa l-oħra, kont nofsni rieqed u ndunajt li l-persuna li teħodlu l-pressjoni daħlet fil-kamra u smajt konverżazzjoni fuq il-familja tagħha u hu jgħidilha dwar Alla u l-Knisja. U nofsni rieqed bdejt ngħid x'qed jiġri. Ma tantx kien f'qagħda tajba u meta ħarġet għedt lili nnifsi rrid inqum u nara b'għajnejja. Għajnejh kienu miftuħa beraħ, imma kien f'tant paċi, kważi trasformat. Kien qed jittrażmetti l-paċi. U kellna konverżazzjoni spiritwali u bdejt nistaqsi lili nnifsi dan xi jfisser? Wara, saħħtu baqgħet sejra lura. Fr Nicholas ma kienx kapaċi jwieġeb telefown imma l-Arċisqof tiegħu minn Malta, Charles Scicluna, li tant jagħti kas, ċempilli u talabni biex insib l-aħjar opportunità meta jkun jista' jitkellem mal-qassis tiegħu u jagħtih l-aħħar barka. Kien hemm opportunità żgħira meta dan kien possibbli u l-konverżazzjoni seħħet u l-Arċisqof bierku. Imma din ma kinitx l-aħħar telefonata. It-telefonata l-oħra ġiet f'inqas minn 24 siegħa wara, f'12.43pm (6.43pm ħin ta' Malta) tal-Erbgħa, 28 ta' Lulju. Kien ir-Ragħaj it-Tajjeb innifsu. Riedu ma' qalbu. "Ejja għandi Kolinu, ejja għandi Fr Nicholas biex tistrieħ f'qalbi, fejn jien nista' naqtgħalek ix-xewqat profondi tiegħek, fejn il-ferħ tiegħek se jkun sħiħ, għax jien it-triq, il-verità u l-ħajja. Jien is-sehem tal-wirt u r-risq tiegħek u issa d-destinazzjoni tiegħek hija garantita. Ejja għammar f'qalbi biex tistrieħ fil-paċi." Fit-28 ta' Lulju 2021: Titħabbar il-mewt ta' Fr Nicholas Cachia .td_uid_3_610c1164ac84f_rand.td-a-rec-img{text-align:left}.td_uid_3_610c1164ac84f_rand.td-a-rec-img img{margin:0 auto 0 0}